สั่งจับตาขรก.อีก1.8พันรายเบิกยาสูงเกิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — คลังพบข้าราชการอีก 30 คน เวียนเทียนเบิกจ่ายยาซ้ำซ้อนตามโรงพยาบาล จับตาพิเศษ 1,800 คน 
น.ส.สุวิภา สุขวณิชนันท์ผู้อำนวยการสำนักมาตรฐานค่าตอบแทนและสวัสดิการ กรมบัญชีกลาง กระทรวงการคลัง เปิดเผยว่า ได้เข้าแจ้งความดำเนินคดีกับข้าราชการเกษียณอายุราชการที่รับบำนาญ และบุคคลในครอบครัวที่มีเวียนเทียนรักษาในหลายโรง พยาบาลเพื่อเบิกจ่ายยาจำนวน 8 คน และมี 1 คน ที่ศาลพิพากษาไปแล้วและผู้กระทำผิดรับสารภาพ 
นอกจากนี้ ยังตรวจพบรายชื่อของข้าราชการที่มีพฤติกรรมดังกล่าวอีก 30 คน ขณะนี้อยู่ระหว่างการหาข้อมูลเพิ่มเติม แต่ยังไม่ได้ฟ้องร้องดำเนินคดี เพราะต้องตรวจสอบข้อเท็จจริงก่อน 
แหล่งข่าวเปิดเผยว่า กำลังจับตาและตรวจสอบข้าราชการเกษียณอีก 1,800 คน ที่ใช้สิทธิเบิกค่ารักษาพยาบาลสูงผิดปกติ และใช้หลายโรงพยาบาลในเวลาไล่เลี่ยกัน
นายพงษ์ภาณุ เศวตรุนทร์ อธิบดีกรมบัญชีกลาง กล่าวว่า ได้ตั้งเป้าว่าจะลดค่าใช้จ่ายการเบิกค่ายาของข้าราชการลงในปีนี้ 1 หมื่นล้านบาท จากยอด 6.1 หมื่นล้านบาท หลังจากนี้จะร่วมกับแพทยสภาและสถานพยาบาลของรัฐในการกำหนดเกณฑ์การเบิกจ่ายยาที่ไม่กระทบกับสิทธิของข้าราชการ
นายจุรินทร์ ลักษณวิศิษฏ์รมว.สาธารณสุข กล่าวว่า ได้มอบหมายให้รองปลัดกระทรวงไปประชุมเพื่อควบคุมการเบิกจ่ายค่ารักษาพยาบาลข้าราชการ ซึ่งได้ให้หลักไว้ว่า กรณีจ่ายยาให้เบิกจ่ายยาในกลุ่มบัญชียาหลักก่อน ส่วนยานอกบัญชีให้ใช้เท่าที่จำเป็นในการรักษา